## La Generalitat crea els Premis Agrovalor de la Comunitat Valenciana per a reconéixer l’excel·lència, la innovació i la sostenibilitat en l’àmbit agroalimentari

*** Els guardons distingiran a aquelles persones o entitats que han destacat pel seu treball, vocació o compromís mitjançant les bones pràctiques en producció, transformació, comercialització i gestió sostenible dels recursos naturals**

**Valéncia.**

El Ple del Consell ha aprovat el projecte de decret de creació dels Premis Agrovalor, la finalitat dels quals és el reconeixement de l’excel·lència, la innovació i la sostenibilitat en el sistema agroalimentari de la Comunitat Valenciana d’aquelles persones o entitats que han destacat pel seu treball, vocació o compromís mitjançant les bones pràctiques en producció, transformació, comercialització i gestió sostenible dels recursos naturals.

Anualment, es concediran cinc premis en reconeixement a diferents àmbits del sector agroalimentari de la Comunitat Valenciana. El premi a l’excel·lència en la producció agrícola estarà dirigit a titulars d’explotacions agrícoles que destaquen per l’aplicació de noves tecnologies, l’ús de tècniques sostenibles o la producció de qualitat diferenciada.

El premi a l’excel·lència en la producció ramadera s’atorgarà a empreses del sector ramader que sobreïsquen per la seua eficiència, el benestar animal, la sostenibilitat o la qualitat dels seus productes.

El premi a l’excel·lència en la pesca i l’aqüicultura estarà destinat a pescadors, confraries o empreses del sector pesquer que promoguen pràctiques sostenibles, impulsen la innovació tecnològica o contribuïsquen a la conservació del medi marí i de les aigües continentals.

El premi a la gestió dels recursos hídrics reconeixerà persones o entitats que hagen desenrotllat iniciatives destacades en l’ús eficient de l’aigua, la modernització de regadius o la preservació dels recursos hídrics.

Finalment, el premi a la promoció i comercialització de productes agroalimentaris es concedirà a empreses o persones mamprenedores que hagen impulsat la comercialització, internacionalització o valorització dels productes agroalimentaris de la Comunitat Valenciana.

**Sector estratègic**

El sistema agroalimentari de la Comunitat Valenciana constituïx un sector estratègic que contribuïx significativament al manteniment del territori i a l’equilibri mediambiental i socioeconòmic. L’esforç de les persones i entitats que integren este sistema ha propiciat la millora contínua dels processos productius, fomentant pràctiques sostenibles que donen lloc a productes d’alta qualitat i excel·lència.

En este sentit, el compromís i la vocació d’empreses, cooperatives i professionals mereixen un reconeixement públic que visibilitze i reivindique la seua contribució a una agricultura, ramaderia i pesca innovadores, responsables i sostenibles. Per tot això, i amb esta finalitat, el Consell crea els Premis Agrovalor com a instrument institucional per a premiar l’excel·lència, la innovació i la sostenibilitat en l’àmbit agroalimentari.

Fecha: 01/07/2025